Aalborgs borgmester, Thomas Kastrup-Larsen (S), er blevet testet positiv for covid-19. Det bekræfter han overfor TV2 Nord. - Jeg tog en lyntest i morges, og den viste, at jeg er smittet. Nu har jeg fået taget en PCR-test, og så må vi se, hvad den viser, siger Thomas Kastrup-Larsen, som forventer svar på testen indenfor 24 timer. Han fortæller, at han har lettere symptomer som kriller i halsen og let feber. Han er gået i selvisolation, men han forventer ikke, at den positive test får konsekvenser for jobbet som borgmester. - Jeg har nogle møder, som jeg kan klare virtuelt, siger Thomas Kastrup-Larsen. Han fortæller, at der er fuld gang i smitteopsporingen, og at de nærmeste kontakter er orienteret. Han har ikke selv noget bud på, hvor han kan være blevet smittet. Thomas Kastrup-Larsen fortæller,  at han var på Aalborg Stadion i forbindelse med AaB's kamp mod Lyngby i fredags. Om han er blevet smittet der, er uvist - men han har sandsynligvis ikke smittet andre på stadion. - Jeg havde taget en lyntest inden kampen, og den var negativ, siger Thomas Kastrup-Larsen.

Referat:
En lyntest i morges viste, at Thomas Kastrup-Larsen er smittet med covid-19.